“ดาวโจนส์” ปิดบวกเกือบ 750 จุด ลุ้น “เฟด” ชะลอขึ้นดอกเบี้ย
ดัชนีดาวโจนส์ตลาดหุ้นนิวยอร์กปิดบวก 748.97 จุด ขานรับข่าว “เฟด” เล็งชะลออัตราขึ้นดอกเบี้ยในเดือน ธ.ค.
ดัชนีดาวโจนส์ตลาดหุ้นนิวยอร์กปิดบวก 748.97 จุด ขานรับข่าว “เฟด” เล็งชะลออัตราขึ้นดอกเบี้ยในเดือน ธ.ค.
22 ต.ค. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 700 จุดในวันศุกร์ (21 ต.ค.) ขานรับรายงานข่าวที่ว่า ธนาคารกลางสหรัฐ (เฟด) มีแนวโน้มที่จะหารือกันเกี่ยวกับการปรับขึ้นอัตราดอกเบี้ยในอัตราที่ลดลงในเดือนธ.ค. ซึ่งเพิ่มความหวังว่าเฟดอาจจะดำเนินนโยบายการเงินเชิงรุกน้อยลง
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 31,082.56 จุด พุ่งขึ้น 748.97 จุด หรือ +2.47%, ดัชนี S&amp;P500 ปิดที่ 3,752.75 จุด พุ่งขึ้น 86.97 จุด หรือ +2.37% และดัชนี Nasdaq ปิดที่ 10,859.72 จุด พุ่งขึ้น 244.87 จุด หรือ +2.31%
โดยดัชนีทั้ง 3 ตัวปรับตัวขึ้นรายสัปดาห์มากที่สุดในรอบ 4 เดือน โดยในรอบสัปดาห์นี้ ดัชนีดาวโจนส์บวก 4.89%, ดัชนี S&amp;P500 เพิ่มขึ้น 4.74% และดัชนี Nasdaq ปรับตัวขึ้น 5.22%
ด้านหุ้นทั้ง 11 กลุ่มของดัชนี S&amp;P500 ปิดบวก นำโดยหุ้นกลุ่มวัสดุพุ่ง 3.46% ขณะที่หุ้นกลุ่มการเงินและกลุ่มสินค้าฟุ่มเฟือยพุ่งขึ้น 2.92%
ขณะที่ตลาดหุ้นสหรัฐพุ่งขึ้น หลังหนังสือพิมพ์วอลล์สตรีท เจอร์นัลรายงานว่า เจ้าหน้าที่เฟดบางรายได้เริ่มแสดงความต้องการที่จะชะลออัตราการปรับขึ้นดอกเบี้ยในเร็ว ๆ นี้ และเตรียมส่งสัญญาณถึงแผนการที่จะอนุมัติการปรับขึ้นดอกเบี้ยในอัตราที่ลดลงในเดือนธ.ค.
นางแมรี ดาลี ประธานเฟดสาขาซานฟรานซิสโกกล่าวว่า ถึงเวลาแล้วที่จะเริ่มหารือเกี่ยวกับการชะลออัตราการปรับขึ้นดอกเบี้ย ซึ่งจะช่วยหลีกเลี่ยงการทำให้เศรษฐกิจเข้าสู่ภาวะชะลอตัวจากการปรับขึ้นอัตราดอกเบี้ยอย่างรุนแรงเกินไป
นอกจากนี้ นายชาร์ลส์ อีแวนส์ ประธานเฟดสาขาชิคาโกระบุว่า เฟดควรปรับขึ้นอัตราดอกเบี้ยสู่เหนือระดับ 4.5% เพียงเล็กน้อยในต้นปีหน้า และคงอัตราดอกเบี้ยไว้ที่ระดับดังกล่าวหลังจากนั้น
ด้านบรรดานักวิเคราะห์ได้คาดการณ์กันอย่างกว้างขวางว่า เฟดจะปรับขึ้นอัตราดอกเบี้ย 0.75% ในการประชุมครั้งที่ 4 ติดต่อกันในเดือนพ.ย.
โดยที่ผ่านมานั้นตลาดหุ้นสหรัฐเผชิญแรงกดดัน เนื่องจากเฟดปรับขึ้นอัตราดอกเบี้ยเชิงรุกเพื่อพยายามควบคุมเงินเฟ้อที่อยู่ในระดับสูงมาก ซึ่งได้เพิ่มความวิตกว่า การดำเนินนโยบายที่ผิดพลาดจะทำให้เศรษฐกิจเข้าสู่ภาวะถดถอย
ขณะที่ตลาดหุ้นนิวยอร์กฟื้นตัวขึ้นจากการร่วงลงในการซื้อขายช่วงเช้า ซึ่งถูกกดดันจากการร่วงลงของหุ้นสแนป เจ้าของแอปพลิเคชันสแนปแชต หลังเปิดเผยรายได้รายไตรมาสที่เพิ่มขึ้นในอัตราต่ำสุดในรอบ 5 ปี เนื่องจากบรรดาผู้โฆษณาปรับลดการใช้จ่าย อันเนื่องมาจากภาวะเงินเฟ้อและความวิตกด้านภูมิรัฐศาสตร์
สำหรับหุ้นรายตัวที่พุ่งขึ้นได้แก่ หุ้นชลัมเบอร์เกอร์ ทะยานขึ้น 10.33% ซึ่งช่วยหนุนหุ้นกลุ่มพลังงานในดัชนี S&amp;P500 พุ่งขึ้น 2.76% หลังบริษัทรายงานผลกำไรรายไตรมาสที่สูงกว่าคาด
หุ้นอินเทล พุ่ง 3.41% หลังเปิดเผยว่าบริษัทวางแผนที่จะประกาศปลดพนักงานในเดือนพ.ย.
ส่วนหุ้นลบสวนทางตลาดได้แก่ หุ้นสแนปซึ่งปิดตลาดร่วงลง 28.08% และส่งผลถ่วงหุ้นอื่น ๆ ที่พึ่งพารายได้จากการโฆษณาอย่างมากลงด้วย อาทิ หุ้นเมตา แพลตฟอร์ม อิงค์ ร่วง 1.16% และหุ้นพินเทอเรสต์ ร่วง 6.40%
นอกจากนี้ หุ้นอื่น ๆ ที่ร่วงลง หลังการรายงานผลประกอบการรายไตรมาสที่น่าผิดหวังได้แก่ หุ้นอเมริกัน เอ็กซ์เพรส ร่วงลง 1.67% และหุ้นเวอไรซอน คอมมิวนิเคชัน ร่วง 4.46%
ส่วนสัปดาห์หน้าตลาดจะจับตาการเปิดเผยผลประกอบการของบริษัททวิตเตอร์, ไมโครซอฟท์ คอร์ป, อัลฟาเบท และแอปเปิล
โดยข้อมูลจากรีฟินิทิฟ (Refinitiv) คาดว่า ผลประกอบการไตรมาส 3 ของบริษัทในดัชนี S&amp;P500 จะขยายตัว 3.1% ในไตรมาส 3 เพิ่มขึ้นจากการคาดการณ์เมื่อต้นสัปดาห์ที่ระดับ 2.8%